ITEL รับรางวัลใหญ่เวที SET Awards 2021 สะท้อนดำเนินธุรกิจยั่งยืน
ITEL รับรางวัล “Rising Star Sustainability Awards” ดำเนินธุรกิจอย่างยั่งยืนได้โดดเด่น กลุ่มรางวัล Sustainability Excellence จาก SET Awards 2021
3 พ.ย. 2564

นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า บริษัทฯ ได้รับรางวัลจาก SET Awards 2021 กลุ่มรางวัล Sustainability Excellence ประเภท Rising Star Sustainability Awards รางวัลสำหรับบริษัทจดทะเบียนที่มีการดำเนินธุรกิจอย่างยั่งยืนได้โดดเด่น ซึ่งถือเป็นการตอกย้ำถึงการดำเนินธุรกิจด้วยความยั่งยืนและการบริหารงานภายใต้หลักธรรมภิบาล ควบคู่ไปกับการบูรณาการแนวทางการพัฒนาอย่างยั่งยืนด้วยการสร้างมูลค่าและคุณค่าร่วมในมิติเศรษฐกิจ สังคม และสิ่งแวดล้อม เพื่อสร้างผลตอบแทนที่ดีให้กับผู้ถือหุ้น
โดย ITEL เป็นบริษัทจดทะเบียนในตลาดหลักทรัพย์เอ็มเอไอ เพียงรายเดียวที่ได้รับรางวัลประเภท “Rising Star Sustainability Awards” พร้อมกันนี้ บริษัทฯ ยังได้รับรางวัลนักลงทุนสัมพันธ์ดีเด่น (Outstanding Investor Relations Awards) โดยได้รับเป็นปีที่ 4 ติดต่อกัน ในงานประกาศผลรางวัล SET Awards 2021 จัดโดยตลาดหลักทรัพย์แห่งประเทศไทย ร่วมกับวารสารการเงินการธนาคาร อีกทั้งยังได้รับการคัดเลือกเป็นหุ้นยั่งยืน หรือ Thailand Sustainability Investment (THSI) ประจำปี 2564 ต่อเนื่องติดกันเป็นปีที่ 2 อีกด้วย
“นับเป็นความภาคภูมิใจของบริษัทฯ ในการได้รับรางวัลอันทรงเกียรติครั้งนี้ ซึ่ง ITEL ยังคงมุ่งมั่นขับเคลื่อนธุรกิจให้เติบโตไปพร้อมกับการดูแลเศรษฐกิจ สังคม และสิ่งแวดล้อม การสร้างธรรมาภิบาลในกระบวนการธุรกิจ และให้ความสำคัญต่อการมีส่วนร่วมในการเปิดเผยข้อมูลที่ถูกต้อง ครบถ้วน และมีประสิทธิภาพที่เอื้อประโยชน์ต่อผู้ถือหุ้นและนักลงทุน เพื่อสร้างผลตอบแทนอย่างต่อเนื่องในระยะยาว” นายณัฐนัย กล่าว
 